Θανάσης Τζιαμούρτας

Βιογραφικά στοιχεία 
Γεννήθηκε το 1967 στην Καρδίτσα και μεγάλωσε στο μικρό χωριό, Μάρκος. Ολοκλήρωσε με άριστα τις εγκύκλιες σπουδές του από το 1ο Γενικό Λύκειο της Καρδίτσας.

Σπούδασε στο Τμήμα Φυσικής Αγωγής και Αθλητισμού του ΑΠΘ. Έφυγε στις ΗΠΑ και έκανε μεταπτυχιακές σπουδές στη βιοχημεία και τη φυσιολογία της άσκησης στο Πανεπιστήμιο του Syracuse, από όπου αποφοίτησε το 1993. Στη συνέχεια εκπόνησε διδακτορικές σπουδές στο Πανεπιστήμιο της Βόρειας Καρολίνας -στην πόλη Greensboro- και απέκτησε το PhD του το 1997 στο γνωστικό πεδίο της βιοχημείας της άσκησης.

Επέστρεψε στην Ελλάδα το 1999. Δίδαξε τα έτη 1999-2001 στο ΤΕΦΑΑ του Πανεπιστημίου Θεσσαλίας ως έκτακτος συνεργάτης και το 2001 εκλέχτηκε λέκτορας στο ίδιο τμήμα. Συνέχισε την καριέρα του και οργάνωσε το εργαστήριο Βιοχημείας και Φυσιολογίας της Άσκησης, αναπτύσσοντας ποικίλες εκπαιδευτικές και ερευνητικές δράσεις. Τον  Ιανουάριο 2016 εκλέχτηκε καθηγητής πρώτης βαθμίδας. Διδάσκει επίσης στο ΜΠΣ στο τμήμα Βιοχημείας και Βιοτεχνολογίας του Πανεπιστημίου Θεσσαλίας.

Τα ερευνητικά του πεδία εντοπίζονται κυρίως στην επίδραση ενδογενών οπιούχων στο μεταβολισμό κατά τη διάρκεια της άσκησης, την επίδραση της άσκησης στην οξειδοαναγωγική κατάσταση και επίσης στο ρόλο που διαδραματίζι η άσκηση και η φλεγμονή στην καταστροφή του μυϊκού και συνδετικού ιστού του ανθρώπου. Διδάσκει τα βασική μαθήματα της ειδίκευσής του, όπως βιοχημεία, βιοχημεία αθλητισμού, βιοχημική αξιολόγηση αθλητών, κλινική βιοχημεία και διατροφή, ορμόνες και άσκηση, κλινική διατροφή, και εργοφυσιολογική αξιολόγηση αθλητών.

Έχει δημοσιεύσει περισσότερα από 150 επιστημονικά άρθρα σε διεθνή επιστημονικά περιοδικά και εργασίες σε πρακτικά εθνικών και διεθνών συνεδρίων. Συμμετέχει ως κριτής σε αρκετά διεθνή επιστημονικά περιοδικά. Επίσης είναι τακτικό μέλος σε επιστημονικές εταιρείες της αλλοδαπής, όπως American College of Sports Medicine, American Physiological Society, European College of Sports Science, και Ελληνική Εταιρεία Ελευθέρων Ριζών και Οξειδωτικού Στρες.

Αρθρογραφεί και παρεμβαίνει συχνά στα ελληνικά ΜΜΕ για θέματα της ειδίκευσής του.

 Διακρίσεις και αναγνώριση 
Το όλο ερευνητικό έργο του Τζιαμούρτα έχει λάβει ευρεία διεθνή αναγνώριση. Κατέχει περισσότερες από 17.000 αναφορές στη βάση Google Scholar και 9.400 αναφορές στη έγκριτη βάση Scopus με αξιοσημείωτο h-index (53).

Ο Τζιαμούρτας μαζί και με τον Γιάννη Κουτεντάκη, θεωρούνται ως οι πιο επιδραστικοί Έλληνες ερευνητές στις επιστήμες του αθλητισμού.

Τον Οκτώβριο 2023 σε έγκριτη μετα-έρευνα των Ioannidis κ.ά., το όνομα του Τζιαμούρτα συμπεριλήφθηκε στη διακεκριμένη λίστα Elsevier Data 2022 -στο ανώτερο 2% των ερευνητών όλων των εποχών- για το ερευνητικό του έργο στις επιστήμες του αθλητισμού (sport sciences). Την ίδια ερευνητική διάκριση έλαβε και τον Αύγουστο του 2025.

 Παραπομπές 

 Εξωτερικοί σύνδεσμοι 
 Βιογραφικό σημείωμα
 Google Scholar
 Ακαδημαϊκή ιστοσελίδα

Κατηγορία:Έλληνες πανεπιστημιακοί του 20ού αιώνα
Κατηγορία:Καθηγητές Πανεπιστημίου Θεσσαλίας